b'\n_START_ARTICLE_\nNikodem\n_START_PARAGRAPH_\nNikodem je osoba iz Novoga zavjeta. Bio je \xc4\x8dlan \xc5\xbeidovskog Velikog vije\xc4\x87a, farizej i u\xc4\x8ditelj Mojsijeva zakona. Poznat je njegov razgovor s Isusom o vjerskim pitanjima. Protivio se uhi\xc4\x87enju Isusa. Sudjelovao je u Isusovom ukopu._NEWLINE_Nikodem je bio pobo\xc5\xbean i ugledan \xc5\xbdidov. Potajno se zanimao za Isusov nauk. Nije se usudio javno razgovarati s Isusom, nego ga je potra\xc5\xbeio po no\xc4\x87i. Ljubazno je pristupio Isusu i rekao: "Rabbi, znamo da si od Boga do\xc5\xa1ao kao u\xc4\x8ditelj jer nitko ne mo\xc5\xbee \xc4\x8diniti znamenja kakva ti \xc4\x8dini\xc5\xa1 ako Bog nije s njime (Iv 3,2)". Isus mu odgovori: "Zaista, zaista, ka\xc5\xbeem ti: tko se ne rodi nanovo, odozgor ne mo\xc5\xbee vidjeti kraljevstva Bo\xc5\xbejeg! (Iv 3,3)". Nikodem se zbunio, jer se kao i mnogi drugi \xc5\xbdidovi nadao, da \xc4\x87e Isus uspostaviti zemaljsko kraljevstvo i osloboditi \xc5\xbdidove od rimskih okupatora.  Bilo mu je neobi\xc4\x8dno, da Isus govori o Bo\xc5\xbejem kraljevstvu. Isus mu je govorio o duhovnom preporo\xc4\x91enju, a Nikodem nije razumio kako se netko mo\xc5\xbee ponovno roditi, ako je star. Isus mu je to pobli\xc5\xbee objasnio "Zaista, zaista, ka\xc5\xbeem ti: ako se netko ne rodi iz vode i Duha, ne mo\xc5\xbee u\xc4\x87i u kraljevstvo Bo\xc5\xbeje. \xc5\xa0to je od tijela ro\xc4\x91eno, tijelo je; i \xc5\xa1to je od Duha ro\xc4\x91eno, duh je (Iv 3, 5)". Prirodno ro\xc4\x91enje nije dovoljno, da \xc4\x8dovjek postane dio Bo\xc5\xbejeg kraljevstva. \xc4\x8covjek je isto\xc4\x8dnim grijehom izgubio pravo na vje\xc4\x8dni \xc5\xbeivot pa se treba preporoditi vodom i Duhom Svetim. Voda predstavlja vanjsko posve\xc4\x87enje, a Duh Sveti daje unutarnje posve\xc4\x87enje. Isus mu je poru\xc4\x87io, da ro\xc4\x91eni od tijela \xc5\xbeive za ovaj svijet, a tko se duhovno preporodi \xc5\xbeivi za Boga i vje\xc4\x8dni \xc5\xbeivot._NEWLINE_Nikodem i dalje nije sve shva\xc4\x87ao pa mu je Isus nastojao to pobli\xc5\xbee pojasniti. Usporedio je djelovanje Duha Svetoga s vjetrom. Djelovanje je nevidljivo i tajno, ali postoji. I u prirodi i u duhovnom svijetu postoje pojave koje su te\xc5\xa1ko razumljive, ali postoje bile razumljive ili ne. Isus je poru\xc4\x8dio Nikodemu, da je Njegovo svjedo\xc4\x8danstvo istinito, jer je Sin Bo\xc5\xbeji. Nikodem ga je pitao kako je mogu\xc4\x87 preporod po Duhu Svetomu. Isus se \xc4\x8dudio pitanju, jer je Nikodem u\xc4\x8ditelj pa bi trebao znati, da \xc5\xbdidovi u\xc4\x8de kako mnogobo\xc5\xbeci prelaskom na \xc5\xbeidovsku vjeru postaju novi ljudi i dobivaju novu du\xc5\xa1u._NEWLINE_Isus je ispri\xc4\x8dao Nikodemu doga\xc4\x91aj iz Staroga zavjeta, kada su \xc5\xbdidovi nakon izlaska iz egipatskog ropstva umirali od ugriza zmija u pustinji. Mojsije je molio Boga za pomo\xc4\x87 pa je Bog rekao Mojsiju, da stavi na kolac zmiju od mjedi i svatko tko je pogleda, ozdravio je. Isus \xc4\x87e biti podignut na kri\xc5\xbeu, umrijet \xc4\x87e za ljude, da nijedan od onih koji vjeruju u njega ne propadne. Kako je pogled na mjedenu zmiju donio ozdravljenje, tako \xc4\x87e duhovno ozdraviti svi koji vjeruju u raspetoga Spasitelja. Isus je poru\xc4\x8dio Nikodemu, da se \xc4\x8dovjek spa\xc5\xa1ava preko kr\xc5\xa1tenja, ako vjeruje \xc5\xa1to Isus u\xc4\x8di i ako ga prizna za Spasitelja te ga nasljeduje svojim \xc5\xbeivotom._NEWLINE_\xc5\xbdidovi su smatrali, da \xc4\x87e obe\xc4\x87ani Mesija do\xc4\x87i kako bi osudio pogane i mnogobo\xc5\xa1ce. Isus je poru\xc4\x8dio Nikodemu, da to nije tako: "Ta Bog nije poslao Sina na svijet da sudi svijetu, nego da se svijet po njemu spasi (Iv 3, 17)". Tko vjeruje u Isusa i \xc5\xbeivi po vjeri bit \xc4\x87e spa\xc5\xa1en i \xc5\xbeivjet \xc4\x87e vje\xc4\x8dno nakon smrti, a tko ne vjeruje, ne treba mu suditi, jer se sam osudio "\xc5\xa1to nije vjerovao u ime jedinoro\xc4\x91enoga Sina Bo\xc5\xbejega." (Iv 3,18). Isus svakome daje slobodu, da izabere svjetlost ili tamu, Bo\xc5\xbeji zakon ili bezakonje. Gre\xc5\xa1an \xc5\xbeivot smatra se najve\xc4\x87om zaprekom vjeri. Isus poru\xc4\x8duje: "Uistinu, tko god \xc4\x8dini zlo, mrzi svjetlost i ne dolazi k svjetlosti da se ne razotkriju djela njegova; a tko \xc4\x8dini istinu, dolazi k svjetlosti neka bude bjelodano da su djela njegova u Bogu u\xc4\x8dinjena (Iv 3, 20-21)". Nikodem je zavr\xc5\xa1io ragovor s Isusom._NEWLINE_U Evan\xc4\x91elju se ponovno spominje kada su farizeji \xc5\xbeeljeli uhititi Isusa. Tada je izjavio: "Zar na\xc5\xa1 Zakon sudi \xc4\x8dovjeku ako ga prije ne saslu\xc5\xa1a i ne dozna \xc5\xa1to \xc4\x8dini? (Iv 7, 51)" \xc5\xbdelio je, da Isusa ostave na miru._NEWLINE_Do\xc5\xa1ao je na Kalvariju, nakon \xc5\xa1to je Isus umro na kri\xc5\xbeu i pomogao prilikom ukopa. Nikodem, Josip iz Arimateja i Djevica Marija prali su okrvavljeno Isusovo tijelo, nakon \xc5\xa1to su ga polo\xc5\xbeili na jedan kamen na zapadnom podno\xc5\xbeju brda. Isusovo tijelo zamotali su u laneno platno. Tijelo i povoje posipali su mirodijama. Nikodem je donio oko sto libara smjese smirne i aloja (Iv 19, 39). To je oko 32 kg. Mirodije su sprije\xc4\x8davale naglo propadanje tijela i neugodne mirise. To sve je bilo samo privremeno, jer im se \xc5\xbeurilo. Planirali su do\xc4\x87i kasnije i po obi\xc4\x8daju cijelo tijelo pomazati uljem. Nikodem i Josip iz Arimateje nosili su Isusovo tijelo do groba u pratnji Djevice Marije, apostola Ivana, nekoliko \xc5\xbeena i pratnje.'